VYKONÁVACIE NARIADENIE KOMISIE (EÚ) 2023/158

z 23. januára 2023,

ktorým sa mení vykonávacie nariadenie (EÚ) 2018/2019, pokiaľ ide o určité rastliny Prunus domestica a Prunus cerasifera s pôvodom na Ukrajine určené na výsadbu

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (1), a najmä na jeho článok 42 ods. 4 prvý pododsek,

keďže:

(1) Vykonávacím nariadením Komisie (EÚ) 2018/2019 (2) sa na základe predbežného vyhodnotenia rizika stanovuje zoznam vysoko rizikových rastlín, rastlinných produktov a iných predmetov.

(2) Vykonávacím nariadením Komisie (EÚ) 2018/2018 (3) sa stanovujú osobitné pravidlá týkajúce sa postupu, ktorý sa má v prípade vysoko rizikových rastlín, rastlinných produktov a iných predmetov dodržiavať pri vyhodnocovaní rizika podľa článku 42 ods. 4 nariadenia (EÚ) 2016/2031.

(3) Na základe predbežného vyhodnotenia rizika bolo do zoznamu vysoko rizikových rastlín v prílohe k vykonávaciemu nariadeniu (EÚ) 2018/2019 zaradených 34 rodov, vrátane rodu Prunus L., ako aj jeden druh rastlín určených na výsadbu, ktoré pochádzajú zo všetkých tretích krajín.

(4) Ukrajina predložila Komisii 18. októbra 2019 žiadosť o vývoz do Únie dormantných rastlín Prunus domestica bez listov a s obnaženými koreňmi, určených na výsadbu a vrúbľovaných na podpníkoch Prunus cerasifera. Žiadosť bola doložená príslušnou technickou dokumentáciou.

(5) Európsky úrad pre bezpečnosť potravín (ďalej len „úrad“) prijal 17. mája 2022 vedecké stanovisko týkajúce sa vyhodnotenia rizika komodity pre odrody Prunus domestica z Ukrajiny určené na výsadbu (4). Úrad identifikoval Lopholeucaspis japonica, Eotetranychus prunicola, Erwinia amylovora a Xanthomonas arboricola pv. pruni ako relevantných škodcov v prípade týchto rastlín určených na výsadbu, vyhodnotil opatrenia na zmiernenie rizika opísané v dokumentácii a odhadol, aká je pravdepodobnosť neprítomnosti týchto škodcov.

(6) Lopholeucaspis japonica je uvedený v zozname karanténnych škodcov Únie v prílohe II k vykonávaciemu nariadeniu Komisie (EÚ) 2019/2072 (5). Erwinia amylovora a Xanthomonas arboricola pv. pruni sú v prílohe III uvedení ako karanténni škodcovia chránenej zóny a v prílohe IV k uvedenému nariadeniu ako regulovaní nekaranténni škodcovia Únie.

(7) Škodca Eotetranychus prunicola ešte nie je do zoznamu karanténnych škodcov Únie zaradený. Podľa dôkazov poskytnutých členskými štátmi však vplyv tohto škodcu na hostiteľské rastliny v Únii nie je významný. Preto nie sú v súvislosti s týmto škodcom potrebné žiadne dovozné požiadavky.

(8) Na základe stanoviska úradu sa rastlinolekárske riziko zo zavlečenia dormantných rastlín Prunus domestica bez listov a s obnaženými koreňmi, určených na výsadbu a vrúbľovaných na podpníkoch Prunus cerasifera s pôvodom na Ukrajine do Únie považuje za prijateľné za predpokladu, že sú splnené príslušné dovozné požiadavky stanovené v prílohe VII k vykonávaciemu nariadeniu (EÚ) 2019/2072.

(9) Preto je vhodné, aby sa dormantné rastliny Prunus domestica bez listov a s obnaženými koreňmi, určené na výsadbu a vrúbľované na podpníkoch Prunus cerasifera s pôvodom na Ukrajine viac nepovažovali za vysoko rizikové rastliny.

(10) Vykonávacie nariadenie (EÚ) 2018/2019 by sa preto malo zodpovedajúcim spôsobom zmeniť.

(11) V záujme splnenia záväzkov Únie vyplývajúcich z Dohody Svetovej obchodnej organizácie o uplatňovaní sanitárnych a fytosanitárnych opatrení (6) by sa dovoz uvedených komodít mal v čo najkratšom čase obnoviť. Toto nariadenie by preto malo nadobudnúť účinnosť tretím dňom po jeho uverejnení v Úradnom vestníku Európskej únie.

(12) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Vykonávacie nariadenie (EÚ) 2018/2019 sa mení v súlade s prílohou k tomuto nariadeniu.

Článok 2 Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 23. januára 2023 Za Komisiu predsedníčka Ursula VON DER LEYEN

(1) Ú. v. EÚ L 317, 23.11.2016, s. 4.

(2) Vykonávacie nariadenie Komisie (EÚ) 2018/2019 z 18. decembra 2018, ktorým sa stanovuje predbežný zoznam vysoko rizikových rastlín, rastlinných produktov alebo iných predmetov v zmysle článku 42 nariadenia (EÚ) 2016/2031 a zoznam rastlín, v prípade ktorých sa nevyžadujú rastlinolekárskej osvedčenia na vstup do Únie v zmysle článku 73 uvedeného nariadenia (Ú. v. EÚ L 323, 19.12.2018, s. 10).

(3) Vykonávacie nariadenie Komisie (EÚ) 2018/2018 z 18. decembra 2018, ktorým sa stanovujú osobitné pravidlá týkajúce sa postupu, ktorý sa má dodržiavať na účely vyhodnotenia rizika vysoko rizikových rastlín, rastlinných produktov a iných predmetov v zmysle článku 42 ods. 1 nariadenia Európskeho parlamentu a Rady (EÚ) 2016/2031 (Ú. v. EÚ L 323, 19.12.2018, s. 7).

(4) Pracovná skupina EFSA pre zdravie rastlín (EFSA PLH Panel), 2022. Scientific Opinion on the commodity risk assessment of Prunus domestica plants from Ukraine (Vedecké stanovisko týkajúce sa vyhodnotenia rizika komodity v súvislosti s rastlinami Prunus domestica pochádzajúcimi z Ukrajiny). Vestník EFSA (EFSA Journal) (2022) 20(6):7391, 76 s, https://doi.org/10.2903/j.efsa.2022.7391.

(5) Vykonávacie nariadenie Komisie (EÚ) 2019/2072 z 28. novembra 2019, ktorým sa stanovujú jednotné podmienky vykonávania nariadenia Európskeho parlamentu a Rady (EÚ) 2016/2031, pokiaľ ide o ochranné opatrenia proti škodcom rastlín, a ktorým sa zrušuje nariadenie Komisie (ES) č. 690/2008 a ktorým sa mení vykonávacie nariadenie Komisie (EÚ) 2018/2019 (Ú. v. EÚ L 319, 10.12.2019, s. 1).

(6) Ú. v. ES L 336, 23.12.1994, s. 40.